Il-ħajja universitarja fuq il-kampus tal-università din is-sena se tkun differenti; uħud mill-istudenti se jkollhom il-lezzjonijiet fil-kampus u oħrajn se jsegwuhom online, skont id-daqs tal-klassijiet u l-ammont ta' studenti. Madankollu, il-linji gwida ppubblikati mill-Università ta' Malta iqisu li għandhom jingħataw prijorità l-istudenti tal-ewwel sena jkollhom il-lezzjonijiet fil-kampus bil-għan li jesperjenzaw il-ħajja universitarja u jiltaqgħu mal-letturi u sħabhom. L-Università ta' Malta din is-sena se tiftaħ il-bibien tagħha ftit jiem aktar tard mis-soltu – fil-5 ta' Ottubru. L-ewwel studenti li se jirritornaw l-università se jkunu dawk tal-Fakultajiet tad-Dentistrija u tal-Edukazzjoni. Ir-rettur tal-Università, il-Professur Alfred J. Vella qal li mhux l-istudenti kollha se jibdew din is-sena akkademika b'lezzjonijiet mill-kampus tal-università, għax uħud minnhom se jsegwu l-lezzjonijiet online. "Naħseb ma tkunx idea tajba li jiġi kulħadd on campus minħabba n-numri u s-sitwazzjoni tal-pandemija bħalissa," spjega r-Rettur. Spjega li kull fakultà se tanalizza u tiddeċiedi hi kif l-aħjar li jsiru l-lezzjonijiet – skont l-ammont ta' studenti u d-daqs tas-swali jew il-klassijiet. Il-lezzjonijiet fil-laboratorji, kliniċi jew studios se jibqgħu jsiru fil-bini tal-università. "Min għax in-numri tal-klassijiet li qiegħed fihom huma kbar ħafna, ngħidulu segwi l-lecture mid-dar, imma mbagħad ejja għal tutorials li jinvolvu numri żgħar biex anke tiltaqa' mal-letturi u wħud minn sħabek." Żewġ swali kbar f'Gateway Building, mhumiex se jintużaw għal-lezzjonijiet hekk kif bħalissa huma mgħammra b' għadd ta' sodod biex f'każ ta' bżonn iservu ta' estensjoni għall-Isptar Mater Dei. Il-Professur Vella qal li partijiet oħra minn din il-binja xorta waħda se jintużaw għal-lezzjonijiet. "Irid ngħid li jekk se jkun hemm pazjenti f'dawk is-swali, li qegħdin fi ground floor tal-Gateway dawn se jkunu pazjenti mhux bil-Covid. Il-parti ta' fuq, l-ewwel sular tal-Gateway però jibqa' użat mill-istudenti u l-aċċess għalih ma jkunx tramite l-post fejn hemm il-pazjenti." Skont il-protokoll tal-Università, il-librerija tista' tintuża imma b'numru ta' restrizzjonijiet, u l-kotba li jiġu ritornati se jinżammi kwarantina għal 72 siegħa qabel jitpoġġew lura fuq l-ixkafef. Fid-dawl li l-ispazju fil-librerija huwa limitat, fuq il-kampus qed jintramaw numru ta' tined fejn l-istudenti jkunu jistgħu jistudjaw fil-kwiet. Minkejja li s-sena akkademika għadha ma bdietx, ir-Rettur qal li fil-jiem li ġejjin is-Senat se jiddeċiedi dwar kif se jiġu eżaminati l-istudenti fi tmiem l-ewwel simestru.